এক বছর আগে এই ১৭ জানুয়ারি পাওয়ার গ্রিড সাব স্টেশনকে কেন্দ্র করে উত্তাল হয়েছিল ভাঙড়ের কয়েকটি গ্রাম৷ ওইদিন দফায় দফায় হাড়োয়া রোড অবরোধ করেন সাধারণ মানুষ৷ রাস্তায় গাছের গুঁড়ি ফেলে, টায়ার জ্বালিয়ে অবরোধ চলে দীর্ঘক্ষণ৷ পরে পুলিশ ও জমি কমিটির সমর্থকদের মধ্যে খণ্ডযুদ্ধে গুলিতে প্রাণ হারান আলমগীর মোল্লা ও মোফিজুল ইসলাম নামে দুই গ্রামবাসী৷ সেই ঘটনার একবছর পর এ দিনটিকে শহিদ দিবস হিসাবে পালন করল জমি জীবিকা বাস্ত্ততন্ত্র ও পরিবেশ রক্ষা কমিটি৷ খামারআইট মোড়ে অস্থায়ী শহিদ বেদি তৈরি করা হয়৷ নেতারা সেখানে মালা দেন৷ তার পর সভা চলে অনেকক্ষণ৷ নেতারা উপস্থিত জনতার উদ্দেশে বলেন, 'আপনারা আন্দোলন চালিয়ে যান৷ আমরা সব সময় আপনাদের পাশে আছি৷' নেতাদের পাশাপাশি যাদবপুর বিশ্ববিদ্যালয়ের বেশ কিছু পড়ুয়াকেও দেখা যায়৷ সভা মঞ্চ থেকে নিহতদের পরিবারের হাতে ৬০ হাজার টাকা করে তুলে দেওয়া হয়৷ এক বছর আগে গুলিতে আহত আকবর মোল্লা, ফতেমা বিবির পরিবারের হাতেও কিছু অর্থ সাহায্য তুলে দেয় জমি কমিটি৷ আগামী দিনে আরও অর্থ সাহায্য করা হবে বলে ঘোষণা করা হয়৷ উপস্থিত ছিলেন গুলিতে নিহত মোফিজুলের বাবা সুকুর আলিও৷ তিনি জানান, এখনও ছেলের ডেথ সার্টিফিকেট তাঁর হাতে আসেনি৷ প্রসঙ্গত, ওই সময় অভিযোগ উঠেছিল, পুলিশের গুলিতেই গত বছরের ১৭ জানুয়ারি ওই দু'জন মারা যান৷ ওই ঘটনা নিয়ে হাইকোর্টে মামলাও চলছে৷ ওই দিন কাদের গুলিতে দু'জন গ্রামবাসী মারা গেলেন, তার আইনি ফয়সালা এখনও হয়নি৷